Dubiesik (suterot)

Georges Randal, i yikye vey yasanya abdiplekune gu blira ke glastikack, va ageltafa kubla kosmar viele gu intaf konoleks gan ziavikye zo azreger. Batvielu va lidafa mupera pestaler enide me di vanpir dofugaf gu mwelaf dubiesik : exus va tamava lize blir, pune di dubierebur.

Gan bulaf Lamargelle gertik kalion zo tcaluter aze gu dubiesikafa tompuza is tozekikaf ontinuk zo koplekur. Konaka stuva nekina gan xuyava ik kakevera koe wenyafa zikexa ok xatcaxafa sirta radimifid, lize marwida va yona izga palsed isen awalkoda ve pulvid.

Voxen benele batlize me tigir kiren Georges Darien, i sayudas arotievik ( is rotir int wetce ebus dubiesik, etrak wan tir ), va sutera va prostewaf berpot trumansar. Inaf koredik, tunuyayan gu glastafa levetirotaca isu nyukaca, va skeusa lanzasa dewitca kev selt, wali toloya raklera luwid, i kev selt osk noves va mwelafa dubiera isu bristus voxosk ware « onkas va tanuca koe azekuca kan usta ke tarkara ».

Sedme André Breton, Dubiesik berpot belcekas va tapafa berpotuca is figapafa kleca, « tir tela lonustafa ruzadera jinon grupena kev murkuca is ortara is fituluca is nyukuca ». Louis Malle bak 1967 va elpat guon al askir.

 Dere rupel 
 Georges Darien : Francaf suterotik ( 1862-1921 )
 (fr) Krent ke berpot, Le Voleur
|style="vertical-align: top;"|

|}
Dubiesik
Dubiesik
Dubiesik
Dubiesik
Dubiesik